**LĒMUMS**

Liepājā

|  |  |
| --- | --- |
| 2022.gada 20.janvārī | Nr.21/2  (prot. Nr.2, 18.§) |

Par pašvaldības īpašuma ieguldīšanu   
SIA "LIEPĀJAS ŪDENS" pamatkapitālā

Sabiedrība ar ierobežotu atbildību "LIEPĀJAS ŪDENS", reģistrācijas Nr.42103000897, ir kapitālsabiedrība, kurā 100% kapitāldaļu pieder Liepājas valstspilsētas pašvaldībai, un tā organizē pašvaldības autonomās funkcijas izpildi - sniedz iedzīvotājiem komunālos pakalpojumus - ūdensapgādi un kanalizāciju.

Liepājas pilsētas pašvaldības iestāde "Liepājas pilsētas pašvaldības administrācija" 2021.gada 22.janvārī vēstulē Nr.160/2.5.3 "Par ilgtermiņa ieguldījumu novērtēšanu" norāda, ka projekta "Pamatinfrastruktūras nodrošināšana uzņēmējdarbības veikšanai, revitalizējot degradētās teritorijas, 2.kārta (Cukura iela)" izveidojušies ilgtermiņa ieguldījumi 197 885,76 EUR (viens simts deviņdesmit septiņi tūkstoši astoņi simti astoņdesmit pieci *euro* un 76 centi) apmērā, kuri ieguldāmi sabiedrības ar ierobežotu atbildību "LIEPĀJAS ŪDENS" (turpmāk arī - SIA "LIEPĀJAS ŪDENS") pamatkapitālā.

Ar Liepājas pilsētas domes 2021.gada 21.janvāra lēmumu Nr.9/1 "Par pašvaldības līdzdalību kapitālsabiedrībās" apstiprināta Liepājas pilsētas pašvaldības dalība SIA "LIEPĀJAS ŪDENS".

Kapitālsabiedrības pamatdarbības veids ir ūdens ieguve, attīrīšana un apgāde (NACE 36.00) un notekūdeņu savākšana un attīrīšana (NACE 37.00). Pamatdarbības ietvaros kapitālsabiedrība nodrošina vides prasībām atbilstošu ūdensapgādes un kanalizācijas pakalpojumu sniegšanu Liepājā. Ar līdzdalību kapitālsabiedrībā Liepājas valstspilsētas pašvaldība nodrošina no likuma "Par pašvaldībām" 15.panta pirmās daļas 1.punktā noteiktās funkcijas (organizēt iedzīvotājiem komunālos pakalpojumus (ūdensapgāde un kanalizācija; siltumapgāde; sadzīves atkritumu apsaimniekošana, notekūdeņu savākšana, novadīšana un attīrīšana) neatkarīgi no tā, kā īpašumā atrodas dzīvojamais fonds) izpildi.

Kapitālsabiedrība 2014.gada 28.oktobrī ir reģistrēta Sabiedrisko pakalpojumu regulēšanas komisijas izveidotājā "Ūdenssaimniecības pakalpojumu sniedzēju reģistrā". Starp kapitālsabiedrību un Liepājas pilsētas domi 2014.gada 25.aprīlī noslēgts Līgums par sabiedrisko ūdenssaimniecības pakalpojumu sniegšanu, kurā pašvaldība piešķir SIA "LIEPĀJAS ŪDENS" ekskluzīvas tiesības sniegt ūdensapgādes un kanalizācijas pakalpojumus Liepājas administratīvajā teritorijā. Līdz ar to SIA "LIEPĀJAS ŪDENS" ir vienīgais uzņēmums, kas sniedz centralizētus ūdensapgādes pakalpojumus Liepājā.

Ūdenssaimniecības nozares infrastruktūras attīstībai nepieciešami lieli ilgtermiņa kapitālieguldījumi - nemateriālie (attīstībai, licenču tiesības) un materiālie (komunikāciju un iekārtu uzturēšanai, energoefektivitātei, kā arī paplašināšanai, jo tīklu pārklājums ir nepietiekošs, turklāt pieaug aglomerācija). Teorētiski lielus kapitālieguldījumus varētu veikt arī kāds cits tirgus dalībnieks, bet tad komersanta maksātnespējas gadījumā pašvaldība nespēs operatīvi organizēt iedzīvotājiem ūdensapgādi un kanalizācijas pakalpojumus, kas būtiski ietekmēs sabiedrības ikdienas vajadzības.

SIA "LIEPĀJAS ŪDENS" darbības stratēģiskie mērķi ūdensapgādē ir paplašināt un atjaunot esošo ūdensapgādes sistēmu, lai nodrošinātu kvalitatīvu dzeramā ūdens apgādi Liepājā atbilstoši Eiropas Savienības direktīvas 98/83/EK par dzeramā ūdens kvalitāti un Ministru kabineta 2017.gada 14.novembra noteikumu Nr.671 "Dzeramā ūdens obligātās nekaitīguma un kvalitātes prasības, monitoringa un kontroles kārtība" prasībām. Attiecībā uz kanalizāciju - paplašināt un atjaunot esošo kanalizācijas sistēmu, nodrošināt visu notekūdeņu savākšanu, attīrīšanu un novadīšanu atbilstoši Eiropas Savienības direktīvas 91/271/EEK par komunālo notekūdeņu attīrīšanu un Ministru kabineta 2002.gada 22.janvāra noteikumu Nr.34 "Noteikumi par piesārņojošo vielu emisiju ūdenī" prasībām.

Lai nodrošinātu efektīvu un optimālu ūdens saimniecības infrastruktūras uzturēšanu Liepājā, nepieciešama ūdenssaimniecības infrastruktūras atrašanās SIA "LIEPĀJAS ŪDENS" īpašumā. Tādējādi ūdenssaimniecības infrastruktūras atrašanās Liepājas valstspilsētas pašvaldības īpašumā un grāmatvedības uzskaitē nebūtu uzskatāma par saimnieciski pamatotu, lietderīgāk izlemjams jautājums par pašvaldības īpašumā esošās infrastruktūras ieguldīšanu SIA "LIEPĀJAS ŪDENS" pamatkapitālā.

Sertificēts mantiskā ieguldījuma novērtēšanas eksperts Jānis Rīdūzis (profesionālās kvalifikācijas sertifikāts Nr.60) ir veicis specializētu nekustamo īpašumu (inženierbūvju) novērtēšanu un noteicis mantiskā ieguldījuma vērtību 193 600 EUR (viens simts deviņdesmit trīs tūkstoši seši simti *euro*) pamatlīdzeklim "Ūdensvada tīkli", Liepājas pilsētas pašvaldības iestādes "Liepājas pilsētas pašvaldības administrācija" grāmatvedības uzskaites inventarizācijas Nr.1218032.

Pamatojoties uz likuma "Par pašvaldībām" 14.panta pirmās daļas 1.punktu, otrās daļas 3.punktu, 15.panta pirmās daļas 1.punktu, 21.panta pirmās daļas 27.punktu un 77.panta otro daļu, Publiskas personas kapitāla daļu un kapitālsabiedrību pārvaldības likuma 49.panta pirmo daļu, 62.pantu un 63.panta pirmās daļas 1.punktu, Komerclikuma 154.panta pirmo, trešo un ceturto daļu, Publiskas personas mantas atsavināšanas likuma 3.panta pirmās daļas 4.punktu, 5.panta pirmo daļu, 40.pantu un 41.panta trešo daļu, mantiskā ieguldījuma novērtēšanas eksperta Jāņa Rīdūža (sertifikāts Nr.60 nekustamā īpašuma vērtēšanā) Liepājas valstspilsētas pašvaldībai piederošo specializēto nekustamo īpašumu 2021.gada 14.decembra novērtējumu un izskatot Liepājas valstspilsētas pašvaldības domes pastāvīgās Finanšu komitejas 2022.gada 13.janvāra lēmumu (sēdes protokols Nr.1), Liepājas valstspilsētas pašvaldības dome **nolemj:**

1. Atsavināt Liepājas valstspilsētas pašvaldībai piederošo pamatlīdzekli (Liepājas pilsētas pašvaldības iestādes "Liepājas pilsētas pašvaldības administrācija" grāmatvedības uzskaites inventarizācijas Nr.1218032), specializēto nekustamo īpašumu, inženierbūvi "Ūdensvadu tīkli", ieguldot to sabiedrības ar ierobežotu atbildību "LIEPĀJAS ŪDENS" pamatkapitālā kā mantisko ieguldījumu, atbilstoši Uzņēmuma reģistra atzīta mantiskā ieguldījuma novērtēšanas eksperta Jāņa Rīdūža 2021.gada 14.decembra novērtējumam par summu 193 600 EUR (viens simts deviņdesmit trīs tūkstoši seši simti *euro*).

2. Uzdot sabiedrības ar ierobežotu atbildību "LIEPĀJAS ŪDENS" Liepājas valstspilsētas pašvaldības kapitāla daļu turētāja pārstāvim veikt nepieciešamās darbības lēmuma 1.punkta izpildei.

3. Uzdot Liepājas pilsētas pašvaldības iestādes "Liepājas pilsētas pašvaldības administrācija" Finanšu pārvaldei pēc lēmuma 1.punkta izpildes izslēgt atsavināto mantu no grāmatvedības uzskaites, organizēt nodošanas un pieņemšanas akta sagatavošanu un apstiprināšanu par mantas nodošanu sabiedrībai ar ierobežotu atbildību "LIEPĀJAS ŪDENS".

4. Liepājas valstspilsētas pašvaldības izpilddirektora vietniekam (būvniecības jautājumos) kontrolēt lēmuma izpildi.

|  |  |  |
| --- | --- | --- |
| Priekšsēdētājs | | Gunārs Ansiņš |
| Nosūtāms: | Finanšu pārvaldei, Juridiskajai daļai, Nekustamā īpašuma pārvaldei, SIA "LIEPĀJAS ŪDENS" 2 eks., Kapitālsabiedrību pārvaldības uzraudzības un revīzijas daļai | |